**2. sz melléklet**

**Szombathely MJV Diákönkormányzatának 2024. évi programtervezetének bemutatása**

Tisztelt Kulturális, Oktatási És Civil Bizottság!

Az idei költségvetésünket felhasználó programtervezetet a jelenleg regnáló vezetés a tagsággal egyetértésben hozta. Sok tartalmi elemet vettünk át a tavalyi tervekből, hiszen egyrészt nem mindent sikerült megvalósítanunk, másrészt számos program mérhetően sikeres volt, így tervezzük a folytatását. Továbbra is célunk, hogy szorosabb együttműködést alakítsunk ki az iskolákkal, és a lehető legtöbb módon csatlakozzunk városi rendezvényekhez. A lenti részletezett programelemek mellett a SZMJVDÖK minden hónapban tart gyűléseket, ezeket is szeretnénk házhoz vinni az iskolákhoz, ezzel is aktivizálva a DÖk-öket és segítve a működésünket.

***Programelemek ismertetése***

* *SZMJVDÖK Road Show*

A Road Show keretében oktatási intézményeket szeretnénk egy-egy bemutatkozó előadással meglátogatni, amelyek vagy nem vesznek aktívan részt a Városi Diákönkormányzat munkájában vagy kifejezetten érdeklődnek irántunk. Megmutatnánk, hogy mit csinálunk, és hogy miért jó a közösség tagjának lenni. A bemutató keretében lehetőség van a Vezetők bemutatkozására, ismertetjük az SZMJVDÖK működését és válaszolunk a kérdésekre. Idén is szeretnénk Szombathely két új iskoláját, az Illés Gimnáziumot és a Boldog Salkaházy Sára Technikumot bevonni, ugyanis sajnos a tavalyi megkeresésünkre nem kaptunk választ. Ezenkívül kiemelten szeretnénk foglalkozni a Premontrei Gimnáziummal, ahol nincs működő DÖK, de a diákok határozottan szeretnék, ha ebben változás lenne. Többször is fordultak hozzánk segítségért ebben, hívtak minket előadást tartani, de egyelőre sajnos itt sem sikerült áttörést elérnünk. A jó hír azonban az, hogy vannak iskolák, ahova már hívnak minket, így fogunk eljutni a PTE Szentgyörgyi Egészségügyi Technikumba is. Ezen kívül szeretnénk eljutni általános iskolűkba is, hiszen fontos, hogy a diákok már ott megismerkedjenek nemcsak a mi tevékenységünkkel, de azzal is, hogy milyen tudatos állampolgárnak lenni, persze ezt általános iskolásokra szabva.

* *Csapatépítő tréningek más városok diákképviselőivel*

Az országban található ifjúsági és diákönkormányzatainak száma egyre növekszik, és a közös munkára is egyre több igény mutatkozik. Az országban számos helyen tartották már szakmai konferenciákat és ehhez kapcsolódó képzéseket. Ehhez szeretne a szombathelyi SZMJVDÖK is kapcsolódni, nemcsak résztvevőként, de szervezőként is. Ezenkívül tervezzük a testvérvárosokkal is felvenni a kapcsolatot, és az ottani jó gyakorlatokat megtanulni és átültetni.

* *Adománygyűjtés*

A tavaly karácsonyi adománygyűjtéskor nagy sikere volt a füzeteknek, ceruzáknak, és egyéb iskolai eszközöknek. Innen jött az ötlet, hogy a szokásos év végi gyűjtésen kívül az iskolakezdéskor is segítünk azoknak, akikre hatalmas anyagi terhet ró az, hogy az iskolakezdésre a szükséges felszerelést biztosítsák a gyerekeknek. Tavalyi évben ezt sajnos nem sikerült megvalósítani, a nyári szünet kicsit visszavetette a kommunikációs kedvet, ezért idén erre igyekszünk jobban rádolgozni.

Szintén nagy érdeklődésre tartott számot a #nemluxustáska akció keretében meghirdetett gyűjtés, és a Falco KC által meghirdetett karácsonyi cipősdoboz akció, amihez tavaly csatlakoztunk először. Ezeket a programokat idén is szeretnénk folytatni.

* *VDÖK városi Sportbajnokság*

Szeretnénk folytatni a tavaly év elején elindított I. VDÖK Sportbajnokságot, és az őszi tanévkezdéssel elindítani a következő idényt is. A verseny terveink szerint főleg csapatsportokban szerveztük volna, azonban egyelőre csak a kispályás focira jött össze megfelelő számú csapat. A következő idényben ismét megpróbáljuk a kosárlabda csapatokat is beszervezni. Az első idényben a teremfoglalás kérdése sokszor nehezítette a szervezést, bízunk benne, hogy a II. szezonban már gyakorlottabbak leszünk és az iskolák is nyitottabbak lesznek felénk. Ezenkívül Idén szeretnénk csatlakozni a Városi Diáksportnap rendezvényeihez, résztvevőként vagy reprezentatív szerepkörben.

* *Szemétszedés, faültetési program*

Továbbra is részt kívánunk venni a város által szervezett zöldítési programban. Folytatnánk a hagyományos Ifjúság Fája elültetést, amit immár 3. éve csinálunk. Nagyon örülünk, hogy hagyománnyá alakult az ültetés, mint ahogy az is, hogy a választás utáni első nagy rendezvényen, a Majálison egyre többen aggatnak kedves és hasznos üzeneteket arra a fára, amit az új VDÖK vezetőség ültet el közösen. Csatlakozni szeretnénk különböző szemétszedési akciókhoz. Idén is tervezzük, hogy a Déli Városrészre szemetet szedni, hiszen ott rendszeres probléma a szemét, és így, ebben a formában is szeretnénk is megköszönni az ott élők kedvességét, hiszen tőlük kapjuk a város jelképes kulcsát kenyérformában megsütve.

* *Előadások, kerekasztal beszélgetések*

Fontosnak tartjuk, hogy a diákok találkozzanak iskolán kívül is, és azt is, hogy az élet ügyes-bajos dolgait megbeszélhessék egymás közt, vagy számukra fontos emberekkel. Ezért indítjuk útjára a HaBár sorozatunkat, ahol ismert arcokat hívunk, és olyan témákat választunk, amik nagy érdeklődésre tarthatnak számot. Szerencsére az előadok szinte mindegyike elfogadta meghívásunkat, így aktuális témákat fogunk érinteni színészekkel, sportolókkal, tanárokkal, zenészekkel.

Ezen kívül szeretnénk folytatni a Falco KC kosárlabdacsapatával megkezdett együttműködést. A Falco KC olyan témákban szeretne a diákoknak kisebb előadásokat tartani, ahol a csapat szponzorai mesélnének munkájukról, sikereikről és az oda vezető útról. A cél az, hogy olyan, iskolapadban nem megszerezhető, inkább gyakorlatias ismereteket adjanak az érdeklődőknek, amivel egy-egy elképzelés akár valósággá is válhat. Tervezünk témákat a rendezvényszervezés, a vállalkozás-indítás és az informatika területén is.

Harmadik új kezdeményezésünk a VDÖK Kvízest megszervezése. Szeretnénk a Szombathelyen nagy népszerűségnek örvendő kvízjátékokat kifejezettem diákok részére megszervezni.

A Belügyminisztérium által alkotott tanév rendjében szereplő tematikus hetekre is tervezünk programokat, némelyiket beillesztve a Falco KC programsorozatába, így a „Pénz7” pénzügyi és vállalkozói témahét a Fenntarthatósági Témahét és a Digitális Témahét idejére is tervezünk egy-egy akciót.

* *Részvétel városi ünnepségeken, rendezvényeken*

Csatlakozunk a Szombathely Portré 2024 akcióhoz.

Megemlékezések, koszorúzások, mind városi, mind városrészi szervezésben, illetve ismét részt szeretnénk venni a Savaria Történelmi Karneválon, idén remélhetően nagyobb létszámban is vonulnánk.

* *XI. Városi Gólyaavató*

Idén is szeretnénk megvalósítani a városi diákság legnagyobb eseményét. A tavalyi a megemelkedett költségek miatt a költségvetésünk nagy részét felemésztette, de idén is törekedni fogunk a lehető legészszerűbb költséggazdálkodásra.

Mindezeken felül terveink között szerepel még sok olyan, konkrét dátumhoz nem köthető program vagy feladat, amit egész évben szeretnénk folyamatosan megvalósítani:

* együttműködés a Weöres Sándor Szinházzal, a Falco KC-vel, az AGORA-val
* testvérvárosi kapcsolatok felfejlesztése
* csapatépítő tréning a Lélekfarmon
* iskolaválasztási program megvalósítása – a hangsúly az adott iskola diákjain lenne, ők adnák át a tapasztalataikat, és mondanák el az érdeklődőknek, miért érdemes az adott iskolát választani

A program kialakításakor igyekeztünk szem előtt tartani a takarékosságot, és terveinket úgy kialakítani, hogy lehetőség szerint beférjünk a költségvetésünkbe és elkerüljük a felesleges pénzpazarlást.

***2024. évi programterv időrendi bemutatása***

**Január**

* *Január 17*: Gyűlés

**Február**

* *Február* 8.: SzMJV Diákönkormányzatának gyűlése – idei évi programterv ismertetése, elfogadása.
* Roadshow folytatása – PTE, Premontrei

**Március**

* SzMJV Diákönkormányzatának gyűlése
* *HaBár* – beszélgetés-sorozat a VDÖK szervezésében – színészek, tanárok, zenészek - ismert arcok, aktuális témák – Tervezett összköltség: 80.000 Ft
* *I. VDÖK Sportbajnokság folytatása* – Tervezett költség: 50.000 Ft
* VDÖK Kvízest – Tervezett költség: 80.000 Ft
* *Március 4-8. -* „Pénz7” pénzügyi és vállalkozói témahét – a Falco KC bevonásával a Falco MasterClass első eseményének megtartása - Tervezett költség: 30.000 Ft
* Március 8., 15., 22. - HaBár-est

**Április**

* Április 6., 11. - HaBár-est
* *Április 17. szerda* – Választás, tervezett költség: 75.000 Ft
* *Április* *25.* – Beiktatás, közgyűlés
* *Április 26*. – HaBár-est
* Alakuló ülés megtartása, új vezetők bemutatkozása
* Falco Masterclass további előadásainak szervezése a Falco KC-vel közösen.

Tervezett témák: mobil-app, honlap-fejlesztés, rendezvényszervezés, rendezvénybiztosítás, brandépítés, háttérmunka, talkshow. A programban a Falco KC szponzori partnerei tartanának egy beszélgetés- és gondolatindító előadást a diákoknak, aminek a végén kérdéseket tehetnek fel, megbeszélhetik a válaszokat. Cél, hogy az iskolapadtól kicsit eltérő „képzést” kapjanak a diákok olyan területeken, ami érdekli őket olyanoktól, akik első kézből származó tapasztalatokat és gyakorlatokat tudnak megmutatni.

Tervezett költség: 60.000Ft

* *Április 22.-26. -* Fenntarthatósági témahét – a VDÖK zöldprogramjának folytatása
* VDÖK Sportbajnokság folytatása

**Május**

* *Május 1.* – részvétel a városi ünnepségen, Ifjúság Fájának kiválasztása,
* Sportbajnokság vége – négyes döntő, eredményhirdetés, díjátadó
* VDÖK-díj megalapítása, meghirdetése
* Streetball bajnokságon való részvétel
* SzMJV Diákönkormányzatának gyűlése

**Június**

* *Június* *1* - Tiszteletadás Wagner Andrásnak - Virágok elhelyezése Wagner András sírjánál
* *Június 4.* - Nemzeti Összetartozás Napja, megemlékezés
* Városi Szemétszedés - Vigyázzunk együtt Szombathelyre! akció keretében
* Ifjúság Fájának elültetése
* SzMJV Diákönkormányzatának Tanévzáró gyűlése, leköszönő VDÖK vezetők elbúcsúztatása, közös évzáró grillparti – Tervezett költség: 50.000 Ft

**Július**

* Részvétel a pécsi Zsolnay Fényfesztiválon (újbóli meghívás esetén) tervezett költség: 10.000 Ft
* Nyári szünet

**Augusztus**

* *Augusztus 17-20*. – Kitelepülés a Szentkirály Napokon, részvétel a városrészi hivatalos ünnepségen
* *Augusztus 22-25. -* Savaria Történelmi Karneválon való részvétel, az ország egyéb ifjúsági szervezeteinek meghívása – tervezett költség: 40.000 Ft
* Iskolakezdési adománygyűjtés meghirdetése

**Szeptember**

* SzMJV Diákönkormányzatának évindító gyűlése
* Városi évnyitón való részvétel
* Roadshow folytatása
* *Szeptember 29*. - Városi Diáksportnap – tervezett költség: 20.000 Ft

**Október**

* Október 4. – Állatok világnapja, adománygyűjtés
* *Október 6.* - Aradi Vértanúk emléknapja, megemlékezés
* Lélekfarm-csapatépítő – tervezett költség: 50.000 Ft
* *Október 23*. – Megemlékezés 1956-ról
* SzMJV Diákönkormányzatának gyűlése: a Városi Gólyaavató munkacsoportjainak felállítása

**November**

* *November 28*. - Városi Gólyaavató, tervezett költség: 1.030.000 Ft

**December**

* Karácsonyi adománygyűjtés (Cipősdoboz)
* Évzáró VDÖK-esemény, VGA kiértékelése

Kérjük Önöket, hogy a benyújtott programtervezet ezen információk ismeretében elfogadni szíveskedjenek!

Köszönettel:

Görcz Gergely Porpáczy Marcell Pataki Gergely

diákpolgármester diák-alpolgármester diák-alpolgármester

Alacsony Ákos

jegyző

Szombathely, 2024. március 1.